钦定古今图书集成/明伦汇编/宫闱典/第042卷 > 《册淑妃为皇后文》钱珝
## 钦定古今图书集成/明伦汇编/宫闱典/第042卷 > 《册淑妃为皇后文》钱珝

维乾元五年岁次戊午四月庚子朔二十七日丙寅，
皇帝若曰：“惟王法天，惟后象地，统理之道，相须而成。
秉阳虽系于昭垂，养物必归于厚载。惟处大伦而克
正，与元化而同光。上赞君临，旁资妇顺，远征百代，咸
本《六经》。而《礼》旷累朝，位虚中壸。严禋怵惕，玉齍无所
进之人；内令寂寥，彤管有不书之史。兴废之重，作配
实难。”咨尔淑妃何氏，柔既可观，俭皆中度。外言罔入，
懿则自成。处闲房而椒亦蜚声，御众妾而木能逮下。
洎邦家多难，辅佐克勤。每见求衣，未尝安寝；先知旰
食，不视晨修。欲齐京室之贤，罔慕长秋之盛。劳谦之
报，降福是宜。乃顾皇储，仍因子贵。公卿来讲，龟筮斯
从。实上帝之所嘉，讵朕心之可抑。今遣某官某，持节
册尔为皇后。於戏！极位正名，居尊齐礼。典一申而百
神听，礼一行而万国欢。恐惧可以保其名，《齐庄》可以
守其位。往司阴教，以永天休。